Niederländische Fussballnationalmannschaft der Männer

Di **niderländischi Fuessballnationalmannschaft** (ndl.: **Nederlands Elftal**) isch d Uswahl vo de niderländische Spiler, wo für irs Land bi Länderspiil aaträte. De erschti Match het di Mannschaft im 1905i gäge Belgie gha und wird vom niderländische Tschuttiverband organissirt, em *Koninklijke Nederlandse Voetbal Bond,* was uf alemannisch *Königlich Niderländische Fuessballbund* heisst. Di gröschte Erfolg vo de Mannschaft sind de Europameischtetitel im 1988 und di drei Vizewältmeischtertschafte im 1974, 1978 und im 2010 gsi. Au het d Mannschaft drü Mol d Bronzemedaille bi olymische Spiil gwunne, im 1908, im 1912 und im 1920. Sit em 1907 tschuttet di niderländischi Nationalmannschaft in orangne Libli und wil au s niderländischi Königshuus Oranie-Nassau di Farb im Name het, heisst d Mannschaft au *Oranje elftal* oder kurz *Oranje* gnennt.

## Gschicht
### Vor em Erschte Wältchrieg
#### Aafäng vo internationale Fuessballbezihige
Am Aafang hei d Niderländer bsunder „Bruederduell“ mit de Belgier gschpilt. Scho im 1890 het's erschti Kontäkt gäh. Am 30. März het s erschti mol en belgischi Mannschaft, de FC Antwerpe, wo vo Änglener gründt worde-n-isch und au fascht numme änglischi Spiler het gha, gäge e niderländischi Mannschaft gschpilt. Des isch Concordia Rotterdam gsi und de Match het z Rotterdam schtatgfunde. Im 1891 hets es Rückspiil gäh, wo de spöteri niderländischi Inne- und Landwirtschaftsminischter, de Jan Kan mitgschpilt het. VO ihm isch es Zitat überliifert wo zeigt, dass d Gsälligkeit in dere Zit no vil wichtiger gsi isch, wi de Match sälber:
 
S het dann witeri Match zwüsche belgische und niderländische Mannschafte gäh, aber au gäge britischi. Bsunders Sparta Rotterdam het do wichtigi Pioniirarbet gleischtet.
Scho im 1889i isch de Niderländischi Fuessbalverband gründt worde. Scho füf Johr schpöter hets dann erschti internationali Match gäh, meischt gäge änglischi Teams, au gäge Dorfclüb wi Saxmundham, wo gäge di niderländischi Uswahl 9:2 gwunne het.  

#### Ersti offizielli Länderschpiil

Bi de Gründig vo de FIFA im 1904i het de niderländisch Verband zu de Gründer ghört. Am 30. Aprile 1905 het d Mannschaft dann ihre erschte offizielle Match gha. Gäge Belgie hets d Uswahl z Antwerpe 1:4 n.V. gwunne
Im 1905 und im 1906 hets dann noch drei witeri Spiil gäge Belgie gäh und dann am 1. Aprile 1907 de erschti Match gäge s „Muetterland“ vom Fuessball, gäge Ängland, den d Niderländer höch verlore hei. D Mannschaft het dann noch zweimol gäge Begie verlore, bevor es am 21. Dezember 1907 z Darlingtin e Revanche gäge Ängland gäh het. Bi dem Match hei d Niderländer s erschti mol „oranje“ trait. Obwohl de Match 2:12 genndet het, isch oranje d Farb vo de Trikot blibe.

#### Entwickligshilf vo de Ängländer
D Verband het nach dere Niderlag glueget, dass d Usbildig vo de Spiler verbesseret wird. Me het versuecht s änglischi Trainigssyschtem iizfüüre und het en ehemolige änglische Bruefsschpiler, de Edgar Chadwick, zum Nationaltrainer gmacht. Mit em Chadwick hei d Niderländer im 1908 bi de Olympische Spiil z London d Bronzemedaille gwunne und sind di beschti kontinentaleuopäischi Mannschaft gsi. Im 1910 und im 1912 hets dann au di erschte drü Match gäge di dütschi Nationalmannschaft gäh. Di erschte zwei Match hei d Niderländer gwunne, im dritte het's es Remis gäh. Bi de Olympiade im 1912 z Schwede isch di niderländisch Mannschaft wider dritte worde.
Mit em Chadwick als Trainer hei d Niderlande dann erschtmols gäge Ängland chönne gwünne. Am 24. März 1913 het's z Den Haag en 2:1-Siig gäh. Mit em Beginn vom erschte Wältchrieg im 1914 het de internationali Niderländischi Fuessball e füfjährigi Pause müesse mache.

### Di erfolgriche 1970er Johr

Di beschti Ziite het de niderländisch Fuessball in de 1970er Johr gha. Ajax Amsterdam und Feyenoord Rotterdam sind im Fuessball-Europapokal erfolgriich gsi und des het au Uswirkige uf d Nationalmannschaft gha. Bi de WM z Dütschland im 1974 isch di Mannschaft di spiilschtärkschti gsi und isch au in de Final iizoge, het aber derte gäge Dütschland 2:1 verloore. Au z Argentinie im 1978 hets d Mannschaft bis in de Final gschafft, aber derte gäge de Gaschtgäber 3:1 n.V. verloore.

### De einzig Titel: Europameischter im 1988
Nach de „goldige 70er“ isch d Nationalmannschaft im Mittelmaas versunke und het sich für di folgende Wältmeischterschaft nöd chönne qualifiziire. Erscht im 1988i, bi de Europamischterschaft z Dütschland hei d Niderländer wider öppis erreicht: De Titel.
Sither het sich d Mannschaft immer für di grosse Turniir chönne qualifiziire, mit de Usnahm vo de WM 2002. Immer wider het s Team zu de Favorite ghört, isch aber e paar Mol bim Penalty-Schüsse usgschide: Bi de EM 1992 im Halbfinal gäge Dänemark, bi de EM 1996 im Viertelfinal gäge Frankriich, bi de WM 1998 im Halbfinal gäge Brasilie und bi de EM 2000 im Halbfinal gegen Italie. Erscht bi de EM 2004 isch d Niderlande ohni es Penalty-Schüsse usgschide, im Halbfinal gäge Portugal. Bi de WM 2006 isch dann im Achtelfinal wider gäge Portugal Schluss gsi. Au bi de EM 2008 het di niderländisch Nationalmannschaft di höche Erwartige enttüscht, wo si im Virtelfinal gäge Russland nach Verlängerig 1:3 verlore het.
Bi de WM z Südafrika het d Niderlande zum dritte Mol en Final vo ere WM erreicht. Mit 0:1 hei si sich aber in de Verlängerig müesse Schpanie gschlage gäh und sind dodermit zum dritte Mol Vizewältmeischter worde.

## Teilnahme vo de Niderlande an de Fuessball-Weltmeischterschafte

## Teilnahm vo de Niderlande an de Fuessball-Europameischterschafte

## Rekordschpiler
Iisätz und Goal bi offizielle Match vo de *Elftal*

Stand: 8. Juni 2011
) Spiler ghört zum aktuelle Kader

## D Trainer vo de Nationalmannschaft

## Literatur
* Johan Derksen et al.: *Het Nederlands Elftal 1905–1989. De historie van Oranje.* Weekbladpers BV/Voetbal International, Amsterdam 1989, ISBN 90-236-7211-9.

## Weblink
* D Webseite vom niderländische Verband (niederl.)
* D Website vo de Nationalmannschafte (niederl.)

## Einzelnochwis